**B. Osobitná časť**

**K článku I**

**K bodu 1**

V nadväznosti na vykonávaciu smernicu Komisie (EÚ) 2020/432, ktorou sa mení smernica Rady 2002/55/ES, pokiaľ ide o vymedzenie pojmu „zelenina“ a zoznam rodov a druhov v článku 2 ods. 1 písm. b) sa v prílohe č.1 aktualizuje zoznam rodov a druhov. Pojem „zelenina“ je už podľa požiadavky v preberanej smernice zadefinovaný v § 3 písm. c) nariadenia vlády Slovenskej
č. 58/2007 Z. z. v znení neskorších predpisov.

V slovenskom preklade vykonávacej smernice Komisie (EÚ) 2020/432 sú nesprávne uvedené slovenské botanické názvy niektorých druhov zelenín, preto do tohto návrhu uvádzame ich správny slovenský botanický názov a zjednocujeme tieto názvy s botanickým názvoslovím v Listine registrovaných odrôd SR u nasledujúcich druhov:

* „Allium fistulosum L. (cibuľa zimná)“, správny slovenský botanický názov „cesnak zimný”,
* „skupina repy obyčajné špenátové (repa obyčajná špenátová vrátane cheltenhamskej repy)“ správny slovenský botanický názov „skupina repy obyčajné (cvikla) vrátane cheltenhamskej“
* *„Cucurbita maxima* Duchesne (tekvica)“ správny slovenský botanický názov „tekvica obrovská“
* „*Cucurbita pepo L*. (tekvica obyčajná vrátane tekvice veľkoplodej a patizónu alebo cukety vrátane nezrelých patizónov) správny slovenský botanický názov „tekvica obyčajná pravá (špargľová) alebo patizónová“
* „skupina hrachy siate pravé kŕmne“ správny slovenský botanický názov „skupina hrachy siate pravé lúskavé“
* „skupina hrachy siate stržňové“ správny slovenský botanický názov „skupina hrachy siate pravé stržňové“
* „skupina hrachy siate cukrové“ správny slovenský botanický názov „skupina hrachy siate pravé cukrové“
* *„Rheum rhabarbarum* L. (rebarbora)“ správny slovenský botanický názov „rebarbora vlnitá“
* *„Spinacia oleracea* L. (špenát)“ správny slovenský botanický názov „špenát siaty“

 **K bodu 2**

Zoznam preberaných právne záväzných aktov Európskej Únie sa dopĺňa o transponovanú vykonávaciu smernicu Komisie (EÚ) 2020/432.

**K článku II**

Účinnosť nariadenia vlády sa navrhuje od 15. júla 2020 v nadväznosti na termín určený vo vykonávacej smernici Komisie (EÚ) 2020/432 a vzhľadom na trvanie jednotlivých štádií legislatívneho procesu.